Papp Máté

**INTIM SZEPÁRÉ**

(Karantén extrákkal)

GÁBOR (fiatal fotós)

SEBI (fiatal virtuóz zongoraművész)

EMMA (Sebi barátnője)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Egy fiatal zongorista, Sebi lép a színre, leül a színpad bal szélén lévő versenyzongorához és Cole Portertől a Let’s Do It című dalt kezdi játszani. A refrénre a másik oldalról belép Gábor, a fiatal, egyetemista fotós, a vállán fotóstáska, kezében diktafon. A nézők felé, de a diktafonba beszél.*

GÁBOR Ötletek fotótémára: Tekegolyó oldalán félig lefolyt tojássárgája. Talán kicsit németalföldi. Általánosabb kell, kicsit demagóg, de örökérvényű. Az élet értelme. Miért érdemes élni? Miért érdemes élni nekem? Fotózás persze. Capa, Newman, McCullin. Budapest nyáron. Meg tavasszal, mínusz a pollenek. Csónakázás vagy korcsolyázás a Városligetben… A művészmozik, a Cirkó, a Kino… Színházak, tulajdonképpen bármelyik… Na jó, majdnem bármelyik… Queen, Beatles, Nirvana… Kispál és a borz… Az a málnafagyi Tihanyban… Ha már itt tartunk, a Manhattan, a film, nem a város. Bár a város is, egyszer csak eljutok. Valahogy így. Függőben lévő munkák tehát: Fotópályázat, téma az élet értelme, Németh Bíborka fotók retusálása, Volt Fesztivál poszter photoshop, Nagy Sebestyén promó fotók. Fordított sorrendben.

*Befejezi a felvételt, a zongora felé fordul. Sebi befejezi a dalt, felpattan és odaszökell Gábor elé a*

*kezét nyújtva, mintha most nyitott volna neki ajtót.*

SEBI Szia! Nagy Sebestyén. Sebi.

GÁBOR Szia! Gábor.

SEBI Friedmann Gábor.

GÁBOR Igen.

SEBI Mint Friedman Endre? Robert Capa rokon?

GÁBOR Ja nem, csak névrokon.

SEBI Csak mert ő is fotós.

GÁBOR Igen, de ez csak véletlen.

SEBI Jó, figyelj, én éppen hangolni akartam, de addig pakolj le nyugodtan, meg nem tom...

GÁBOR Jó, előkészülök addig.

SEBI Készülj elő, a cipőt dobd le oda, vagy maradhat is, mindegy.

GÁBOR Oké, köszi.

*Gábor lepakol, előveszi a fényképezőgépet, és rátesz egy objektívet. Sebi ezalatt felnyitja a zongora tetejét, és elkezd hangolni.*

SEBI Ha gondolod, már így is lőhetsz párat.

GÁBOR Hova is lesznek?

SEBI Müpába. Valami plakátra. Nem tom, két hét múlva lesz koncert.

GÁBOR Fellépsz a Müpában?

SEBI Igen, de csak háromhetente.

GÁBOR Háromhetente? Én van, hogy körmöt sem vágok ilyen gyakran.

SEBI Hároméves korom óta a zongora mellé vagyok láncolva, nem volt más lehetőség. *(Beszélgetés közben Gábor már készít pár fotót a zongorán matató Sebiről.)* Nincs egy 50-esed?

GÁBOR Hát… megnézem.

*Gábor elkezd matatni a farzsebében, talál egy 50-es érmét, odaadja Sebinek.*

SEBI Kösz.

*Sebi az érmét beteszi a felnyitott zongorába két húr közé, majd elkezd valamit játszani a billentyűkön. Az 50-estől különös zörgő hangja lett néhány hangnak, de Sebi úgy komponálja ezeket bele, hogy nagyon passzolnak a dallamba.*

SEBI Amúgy meg unom magam, történhetne már valami érdekes. Te erre fele laksz?

GÁBOR Nem, kijjebb, Törökbálinton.

SEBI Törökbálinton? Arra élnek még emberek?

GÁBOR Na, szerintem ezek elég jók lettek.

*Odaviszi Sebi elé a fényképezőgépet, hogy megmutassa a képeket.*

SEBI Ó, jó, ezek tök jók! Kurva jó! (*Sebi sms-t kap a zsebében lévő telefonra. Majd hirtelen még kettőt.)* Mi van már?

GÁBOR Nem nézed meg?

SEBI Nem, van egy szabályom, napi egyszer nézek csak a telefonra, különben nem tudnék gyakorolni, mert videókat néznek uborkáktól megijedő kölyökmacskákról.

*Kap még három sms-t, majd Gábor is kettőt, majd megint kettőt.*

SEBI De te megnézheted. Remélem ez már az apokalipszis, lógok egy Elmű számlával.

*Visszafordul a billentyűkhöz és folytatja a furcsa dallamot a zörgős zongorahúrokkal. Gábor*

*megnézi a telefonját.*

GÁBOR „Rádió!” Bekapcsolhatom a rádiót?

SEBI Persze, ott van a kanapé mellett.

*Gábor leül a kanapéra és bekapcsolja a kisasztalon lévő rádiót. Egy zizegős adás jön be, Gábor*

*tekergeti a gombokat, amitől egy furcsa zenei performansszá válik a jelenet: Sebi bizarr, enyhén*

*nyomasztó dallamára különféle hírműsorok összemosódó sorai adják ki a dalszöveget, melynek*

*témája: Kitört egy világvírus, minden várost azonnali hatállyal lezárnak.*

RÁDIÓ *Ének szerűen.* – Az adást megszakítja most

Egy rendkívüli hír…

- Megnyugtatunk minden lakost,

E nép mindent kibír…

- Önnek is tudni érdemes,

Hogy a vírus terjed ám…

- A helyzet még nem végleges,

De az élet most megáll.

A kijárás mától tiltva van,

- Lakat mögé minden lakást!

A város jobb, ha hangtalan…

- Fő az otthonmaradás!

- És hogyha mégis kiszalad,

A maszkja nyújtson takarást…

- Az élet áll, a kór halad,

Fő az otthonmaradás.

Fő az otthonmaradás.

Fő az otthonmaradás.

Az élet áll, a gép forog,

Fő az otthonmaradás.

*A végén már csak a zongora szól, a zene egyre káoszosabb, Gábor teljes pánikban fel-alá sétál a szobában, nem tudja mitévő legyen, a zene drámai tetőpontjánál Sebi hirtelen lezárja a dalt és lecsukja a zongora fedelét.*

SEBI Basszafasza!

GÁBOR Lezárták a várost! Hogy fogok most hazamenni?

SEBI Én meg a barátnőmet pont ma küldtem el ebédért, lehet, hogy most all inclusive’ a vírus is érkezik.

GÁBOR Ezt nem hiszem el! Szállodába kell mennem! Vagy meghalnom egy híd alatt, amelyikre elég az a 800 forint, ami nálam van!

SEBI Már csak 750.

GÁBOR Pláne!

SEBI Jó, nyugi, kitalálunk valamit, itt is maradhatsz akár.

GÁBOR Dehogy maradhatok, csak most találkoztunk!

SEBI És az kit érdekel? Van itt egy kanapé, és akkor cserébe majd nem fizetek a képekért.

GÁBOR Nagyon jó fej vagy, de ezt nem lehet, ez azért mégis csak túlzás!

SEBI Ne szerénykedj már, vírus van, valamit csinálni kell.

GÁBOR De engem nem tudnál elviselni, vírus nélkül is olyan pesszimista poszthumanista vagyok, egy kis zseb-Kierkegaard.

SEBI Viccelsz? Én, ha találkoznék Kierkegaarddal, kölcsönösen tönkrevágnánk egymás napját.

GÁBOR *Nagyot sóhajt.* Tényleg nem bánnád?

SEBI Dehogy bánnám.

GÁBOR De még ruháim sincsenek.

SEBI Majd elküldi valaki postán, addig meg adok ruhát.

GÁBOR Hát ez hihetetlen. Fél órája még a legnagyobb bajom az volt, hogy egy hajszál volt a nyelvemen, amit nem tudtam kivenni.

SEBI Figyelj, ez nagy poén lesz! Legalább történik valami! Figyeld meg, a végére kész kis Dekameron klubot alapítunk itt hárman.

GÁBOR Hárman?

SEBI Igen, Emma is itt lakik. A barátnőm.

GÁBOR Jézusom, akkor tényleg nem maradhatok!

SEBI Miért nem?

GÁBOR Hát mert… Nem furakodhatok be egy szerelmespár életébe!

SEBI Ne csináld már, bírni fogjátok egymás! Ugyanolyan fura, mint te. Csak sajnos van annyira kultúrsznob, hogy „Kirkegárdot” „Kirkegórnak” mondja, de úgy döntöttem, emiatt nem szakítok vele.

GÁBOR Hát nem tudom…

SEBI Na, keresek néhány inget, amit úgyse hordok, addig próbálj meg megnyugodni.

GÁBOR Megpróbálok, de hát… Nem tudom…

*Sebi kimegy, Gábor a lerogy a kanapéra. Teljesen tanácstalan, cikáznak a fejében a gondolatok.*

*„*Ugyanolyan fura, mint én.” Két ilyen fura nem lehet. Az már az evolúció teljes kudarca.

*Belép Emma, a bohókás, fiatal, bájos arcú lány. Az egyik kezében bevásárlószatyor, a másikban*

*egy Burger Kinges papírzacskó, a fején a gyerekmenühöz járó papírkorona. A közönség felé*

*beszél, mintha még egy másik szobában lenne.*

EMMA Na, hallottad? Biztos hallottad, én éppen a boltban voltam, hát hülyének is néztek. Mindenki rohangált, mint a fejvesztett csirke teljes pánikban, én meg vittem szépen a kis kosaramat, és vettem angolzellert. És akkor vittem oda a pénztárhoz, a nő fogja, rám néz, és azt mondja: „Ez angolzeller.” Mondom, tudom. „Maga megveszi az angolzellert?” Mondom, meg én! És teljesen hülyének nézett, mert mindenki lisztet vett, meg konzervet meg száraztésztát. És még oda is szólt a másik kasszásnak: „Viszik az angolzellert!” (*Észreveszi, hogy Gábor ül a kanapén.)* Oh. Helló!

*Gábor felpattan kezet fogni.*

GÁBOR Szia! Gábor!

EMMA Emma.

GÁBOR Szia. Én fotó ügyben…

EMMA Egy Bloody Mary jöhet? Zellerrel?

*Visszaér Sebi egy halom inggel.*

SEBI Szia, Baba! Gábor, ismered már az asszonyt?

GÁBOR Igen, az előbb.

*Sebi lerakja az ingeket a kanapéra, Emma odadobja Sebi kezébe a Burger Kinges papírzacskót.*

EMMA Itt a gyerekmenüd, te nagyfiú! A koronát megtartom.

SEBI Kösz.

EMMA Bloody Maryt keverek.

SEBI Kész van már?

EMMA Na hallgass!

*Emma egy kis asztalon megkever három Bloody Maryt zellerszárral díszítve. Odaadja a fiúknak.*

SEBI Ilyen lusta nőt, majd meglátod.

EMMA Meglátja?

SEBI Gábor marad éjszakára. Meg még néhányra, ha az Isten és az Országos Mentőszolgálat szóvivője is úgy akarja.

EMMA Remek.

GÁBOR Nem baj?

EMMA Ugye nem akarsz minden áron a kutyával lenni Monopolyban?

GÁBOR Ööö… Nem.

EMMA Akkor nem baj. A kutya én vagyok.

*Gábor ismét előveszi a diktafont a zsebéből, ismét úgy narrál, hogy a közönség felé, de a*

*diktafonba beszél. Ezalatt Sebi visszaül a zongorához és az Ain’t Misbehavin című számot kezdi*

*játszani. Gábor beszéd közben felveszi az egyik Sebitől kapott, ritka ízléstelen hawaii inget.*

GÁBOR Úgyhogy beköltöztem. A helyzet miatt elúszott munkák: Németh Bíborka fotók retusálása, Volt Fesztivál poszter photoshop, Nagy Sebestyén promó fotók a Müpás fellépéshez. Ellenben aktuális feladatok: Összebarátkozás Sebivel és Emmával, olvasás, fotózás lakáson belül. Az élet értelme pályázatra? Versenyzongorán lefolyó tojássárgája. Sebi talán belemegy. Továbbá a szőrös anyajegyem és a furán álló kislábujjam eltitkolása a kedélyesebb együttélés reményében.

*Emma odalép Gáborhoz, egy krumplit nyom a kezébe és a papírkoronát teszi a fejére, majd*

*előhoz egy festőállványt vászonnal és ecsetekkel.*

EMMA Maradj így! Jó, tök jó! Nézz tekintélyt parancsolóan.

GÁBOR *Még mindig a diktafonba.* Emma festeni szokott, és ezalatt a pár nap alatt, amióta itt vagyok, jórészt én voltam a modellje. Azt mondja, Sebi auráját már vagy ezerszer lefestette. Ja, igen, ugyanis Emma az ember auráját festi le, így nem is igazán értem, miért kell hozzá modellt állni egy burgonyával.

*Emma megmutatja a képet Gábornak, a vásznon groteszk pacák láthatók és egy kecske sziluettje.*

EMMA Hogy tetszik?

GÁBOR Az kecske?

EMMA Igen.

GÁBOR Miért?

EMMA Én tudjam? A te aurád.

*Nevetve kiakasztja a képet a falra, majd kimegy a szobából.*

GÁBOR *A diktafonba.* Röviden, eddig mindenki jó fej, nincs semmi szokatlan.

*Sebi a dal végére ér. Felpattan a székből, az italos asztalhoz megy és whiskyt tölt magának, majd*

*lehuppan a kanapéra. Gábor a zongorára teszi a koronát, majd ő is a kanapéhoz megy, előveszi a*

*fényképezőgépét és a kanapén térdelve lefotózza a falra kiakasztott képet.*

SEBI Na, két hónapra előre lemondták mind az öt koncertemet. Tegyek lépéseket a kohászat felé?

GÁBOR Figyelj, én szeretnék beszállni a lakbérbe…

SEBI Jaj, hagyjál már, nem zavarsz senkit.

GÁBOR De akkor is zavarban vagyok. Ti is biztos szívesen lennétek néha kettesben. Tudod…

SEBI Mindent meg lehet oldani.

GÁBOR Hát nem tudom, párkapcsolatok szétrobbantásában jó vagyok, nem akarom a tiéteket is elcseszni.

SEBI Ó, szóval nincsen?

GÁBOR Áh! Munkamániás mizantróp vagyok. Ha lenne csajom, már nem lenne.

SEBI Hm.

GÁBOR Mi az?

SEBI Semmi. Dallamötlet. Majd lekottázom, mindegy. De hidd el, hogy nem zavarsz, sőt. Nagyon megkedveltünk, Emma is mondta. Ritkán jövünk így ki valakivel.

GÁBOR Jó, hát… ennek örülök.

SEBI Szóval párkapcsolat szétrobbantó? És ez a szexre is kihat?

GÁBOR Bizony. Háromból kettő szerelemből, kettőből egy viszonzottan. De az meg mindig becsukta az ablakot, amikor szellőztetni akartam, bazmeg, sehogy se jó.

*Belép Emma három tányérral.*

EMMA Asztalhoz, fiatalok! Zellersaláta lisztes cukorágyon. Korlátozottak voltak a lehetőségek.

*A fiúk kezébe adja a tányérokat, majd beül közéjük a kanapéra és egy puszit nyom Sebi arcára.*

SEBI Képzeld, Gábor kapcsolatgyilkos!

GÁBOR Hé!

EMMA Tényleg? Én csak azt hittem, meleg.

GÁBOR Mi? Miből hitted?

EMMA Nem tudom, sugárzik belőled az LMBTQ.

GÁBOR Sugárzik? Ennek semmi értelme. Nem vagyok meleg. Ha már valami, akkor leginkább egy férfitestbe zárt tök másik férfi vagyok.

*Emma nevet.*

EMMA Nem baj, akárhogy is, a mi melegünk vagy.

*Gábor arcára is puszit nyom. Gábor meglepődik, odasandít Sebire, aki látta az egészet, de nem*

*zavartatja magát, visszamosolyog Gáborra, mintha mi sem lenne természetesebb ennél.*

*Megették az ételt, Sebi az órájára pillant, majd a zongorához pattan.*

SEBI Magatokra kell, hogy hagyjalak!

EMMA És ez csak gyakorol, gyakorol és gyakorol!

*Emma és Gábor ketten maradnak a kanapén, Sebi most mintha egy másik szobában lenne a*

*zongorával, az As Time Goes By-t játssza a Casablancából, amíg Emmáék a kanapén*

*beszélgetnek.*

GÁBOR Amikor azt mondta, kapcsolatgyilkos…

EMMA Te miért gyűlölsz engem?

GÁBOR Mi?

EMMA Gyűlölsz engem, Gábor, és nem tudom miért!

GÁBOR Dehogy! Dehogy gyűlöllek! Honnan vetted ezt? Sőt, én… Én nagyon bírlak… Különösen bírlak, téged is, meg a Sebit is, pont erről beszéltünk.

EMMA De úgy látom, megsértettelek valamivel. A meleg-dologgal, vagy a kecskével, nem tudom…

GÁBOR De nem…

EMMA Istenem, annyira elegem van ebből! Mindig ez van, pedig nem is szándékosan csinálom! Az, hogy állandóan megsértek, majd kiengesztelek embereket, gyakorlatilag minden szabadidőmet elveszi.

GÁBOR De engem tényleg nem sértettél meg.

EMMA Tényleg?

GÁBOR Persze.

EMMA *Könnyeden, mintha mi se történt volna.* Akkor jó.

GÁBOR Nekem nagyon üdítő végre ennyire… érdekes lánnyal találkozni.

EMMA Ó, baszki, ezt a csúnya nőkre és az ehetetlen ételekre mondják!

GÁBOR Nem, tényleg! Olyan… izgalmasan vagy furcsa! A nem furcsa emberek unalmasak és elviselhetetlenek. De neked van valami… varázsod.

EMMA Varázsom van? Ez nagyon jó! Varázsom van! Ez már-már romantikus.

GÁBOR Hát igen. Sajnos a bennem lévő romantika mániás depressziónak öltözik farsangkor.

EMMA *Izgatottan feltérdel a kanapéra.* Oh, én is bipoláris vagyok!

GÁBOR Tényleg?

EMMA Igen, és egy kicsit pánikbeteg!

GÁBOR Jó, az nem kunszt, most mindenki az, a pánikbetegség az új asztma.

EMMA Asztmám is van!

GÁBOR Tényleg? Nekem alvászavarom.

EMMA Alvászavar? És az már nagy dolog? Én néha arra ébredek, hogy nem alszom!

GÁBOR Jó, most nem kell itt flancolni.

*Nevetnek.*

GÁBOR Mázli, hogy épp nálatok voltam, amikor kitört a cucc. Másnap Magdi nagynénémhez mentem volna ebédelni, ha ott ér, és ott kéne laknom, szerintem magamra nyitnám a gázt.

EMMA Na jó, asszem én lefekszem lassan.

GÁBOR Oké. Aludj jól.

EMMA Pf! Még mit nem!

*Emma kimegy a térből, Gábor utána néz. Sebi is észreveszi, hogy Emma kiment, lecsukja a*

*zongorát és ő is elindul kifelé.*

SEBI Jóéjt!

GÁBOR Jóéjt!

SEBI *Viccelve.* Munkamániás mizantróp!

*Gábor elmosolyodik, majd ő is elhever a kanapén és becsukja a szemét. A színpad elsötétedik.*

*Lassan kiviláglik, másnap reggel van. Gábor a diktafonnal a kezében ül a kanapén, belebeszél.*

GÁBOR Miért érdemes élni? Jelenleg. Capa, Newman és McCullin képei. Budapest ősszel. Az ablakon kinézve. Queen, Beatles, Nirvana, Kispál. Hm. Sebi és Emma? Emma?

*Belép Emma, Gábor kapkodva kikapcsolja a diktafont.*

EMMA Szóltál?

GÁBOR Nem. Nem, csak… motyogtam…

EMMA Vadászkürtön játszó varjúról álmodtam. Mit jelenthet ez?

GÁBOR Hát… hogy az álomfejtés hülyeség?

EMMA Meglehet.

GÁBOR Repült ez a varjú? És az édesapja hangján beszélt önhöz?

EMMA *Nevetve.* Na jó, kussolj!

*Emma kimegy.*

GÁBOR Hm.

*Sebi lép be.*

SEBI Ez befoglalta a zuhanyzót. Van 7 és fél óránk, tudunk dumálni?

GÁBOR Persze. Miről van szó?

SEBI Nem is tudom, hol kezdjem...

GÁBOR Valami baj van?

SEBI Nem, nem, dehogy! Sőt! Sőt, ugye beszéltünk már arról, hogy mennyire örülünk neki Emmával, hogy itt vagy, és hogy mennyire megkedveltünk..

GÁBOR Igen, és én is titeket.

SEBI És velünk ilyen nem szokott lenni, biztos érted. Szóval mi kicsit furák vagyunk,nekem is van ez a sajátos humorom, meg fél napokat töltök a zongoránál,nehezen... szóval nehezen barátkozunk és mindeddig nem is igazán sikerült ennyire közel éreznünk magunkat egy... egy új emberhez, érted...

GÁBOR Ha kérnétek valamit, csak nyugodtan, nagyon szívesen segítek bármiben.

SEBI Igen, nos... Ez egy kicsit bonyolult. Jézusom, hol is kezdjem? Szóval... mi 6 éve vagyunk már együtt Emmával, már gimi óta, és... Én nagyon szeretem őt, és ő is engem, és tök jó minden, de van valami... Valami, ami tulajdonképpen,szigorúan véve az én... hibám...

GÁBOR Igen?

SEBI Nem is hiba, hanem... Na jó, szóval én aszexuális vagyok.

GÁBOR *Zavarban.* Igen?

SEBI Mármint... Persze tetszenek a nők, de csak vizuálisan, és egy ponton túl konkrétan undorít a gondolat, hogy... Érted...

GÁBOR Persze... De hogy... Mármint tudom, hogy van ilyen, csak még így nem találkoztam senkivel, és... Szóval nem igazán tudom elképzelni.

SEBI Ez olyan, mint hogy van, aki a nőkhöz vonzódik szexuálisan, van aki a férfiakhoz, van aki mindkettőhöz, én meg semelyikhez.

GÁBOR Hú. Hát ezt nekem nagyon fura elképzelni. Mennyivel könnyebb lehet úgy az élet, nem nyomaszt semmi.

SEBI Hát azért...

GÁBOR Semmi nem tereli el a figyelmed. Nem csoda, hogy ekkora zseni vagy.

SEBI Valahogy... Számomra az intimitás addig tart, ameddig a két ember nem ér egymáshoz. Attól a ponttól testiség, és valami ősi ösztön kielégítése. Az igazi intimitáshoz nem is kell egy szobában lenni.

GÁBOR Hát nem tudom. Én a mínusz 19 centis közelséget is kellően intimnek találom. Várj! És akkor Emma... Emma is aszexuális?

SEBI Nem. Ő nem.

GÁBOR De akkor ti még soha nem... Az elmúlt 6 évben ő...

SEBI És tudod, mennyire tisztelem ezért? És persze olyan lelkiismeret-furdalásom van, mint a kurva élet!

GÁBOR Fúha. Nagyon szeret téged.

SEBI Tudom, és én is őt! De ezt nem tudom neki megadni, nem tudom és kész! Tudom szeretni, meg ápolni, ha beteg, meg megölelni, beszélgetni, minden szuper jó, egymásnak lettünk teremtve, de van ez a dolog. Ő sose mondja, hogy zavarná, de tudom, hogy igen, tudom, hogy másoknál ez is szükséglet. És… fú basszus… szóval ezen a ponton szeretnélek megkérdezni valamiről.

GÁBOR *Ledöbben.* Miről?

SEBI Mondtam, hogy kivételes módon szimpatikus vagy mindkettőnknek és

mindenekfelett megbízunk benned.

GÁBOR Csak nem gondolod, hogy én...

SEBI Hát ki? Kicsoda, Gábor? Nem mehet ez így örökre, és rettegek, hogy elhagy! Azt pedig nem bírnám elviselni, hogy egy borotvált hajú, oldalra fordított baseballsapkás, melegítős sráccal feküdjön le, aki félmondatonként azt mondja, hogy "Yo"! Kivel, ha nem egy olyan szimpatikus valakivel, mint te, akiről tudom, hogy engem is tisztel annyira, hogy a helyén kezelné ezt.

GÁBOR Ezt nem hiszem el. Én ezt nem tudom.

SEBI Nem, én nem tudom! Mi van, nem tetszik a csajom?

GÁBOR De! Mármint nem, de...

SEBI Nem?

GÁBOR De! Nem tudom! Szeretném megkérdezni a közönséget!

SEBI Gábor, ez nem lenne furcsa, hetek óta együtt élünk, és amúgy is én akarom így, az én ötletem volt!

GÁBOR De álljak elé valami papírt lobogtatva, hogy van engedélyem, vágódjon hanyatt?

SEBI Ő is belement.

GÁBOR Mi?

SEBI Megbeszéltük, többször is! Jó, kellett egy kicsit győzködni, de végül beadta a derekát.

GÁBOR Egészen le vagyok véve a lábamról.

SEBI Jaj, ne csináld már, én tudom, hogy csak engem féltett, de sikerült meggyőznöm, hogy ez a megoldás, és látom rajta, hogy tetszel neki.

GÁBOR Hát én megőrülök!

SEBI Kérlek, csak gondolkozz rajta! Kell, hogy legyen valami megoldás. Emmának velem ellentétben érzelem és testiség is kell. És most úgy alakult, hogy egy lakáson belül mindkettőre tud partnert találni.

GÁBOR Hihetetlen. Egyszerűen nem hiszem el, hogy ez velem történik. Nem is tudom, mit kéne gondolnom erről.

SEBI Te nem tudod elképzelni, milyen büszke vagyok magamra, hogy ezt meg mertem kérdezni.

GÁBOR Nézd, azt meg tudom ígérni, hogy átgondolom, de…

SEBI Most le kell mennem, megígértem, hogy bevásárolok, de jó lenne, ha vele is beszélnél erről.

GÁBOR Mi? De hogy... nem akarok...

SEBI Jön!

GÁBOR Mi?

*Emma törülközőbe tekert hajjal egy fürdőköpenyben belép a térbe, eközben Sebi kesztyűt húz és egy egészségügyi maszkot vesz fel, de még nem húzza a szájára, csak a homlokára.*

EMMA Miről beszélgettetek, fiúk, versenyautókról?

GÁBOR Nem. Nem, egész másról.

EMMA *Sebinek.* Hát te? Hova?

SEBI A zsinagógába, széderre. Szerinted?( *Nevetve lehúzza a fejbúbjáról a kipára hajazó maszkot a szája elé teszi.)* Vásárolni.

EMMA Jó. Ú, hozz már nekem kézkrémet.

SEBI A kéket?

EMMA A kéket! Köszi, édes!

SEBI Puszi!

S*ebi kimenőben még erőteljesen ránéz a teljesen megilletődött Gáborra, majd elhagyja a teret.*

EMMA Ez fura. A Sebi utoljára akkor volt ilyen zavarban, amikor nem bírta lecsavarni a Scitec Nutrition-ös bödön tetejét. Azt mondta, ez kurva megalázó. Pedig rá is ő csavarta, tehát erős amúgy, csak megszívatta magát. Megkérdezte, ugye?

GÁBOR Mit?

EMMA Meg, megkértezte.(*Néhány pillanatig kínos csend.)* Jó, figyelj, el is felejthetjük, én bele se akartam menni, ha ez bárkinek is kellemetlen…

GÁBOR Nem lesz könnyű elfelejteni.

EMMA Basszus, ez most kurva kínos! Megölöm magam!

GÁBOR Nem, nem kínos! És szívesen segítenék, sőt! Én… akarnám is, de… ez valahogy… túl furcsa…

EMMA Megértem. És én se akarnám így kinyírni a varázsomat.

GÁBOR Jó lehet Sebinek.

EMMA Mert?

GÁBOR Jó lehet, ha valakit ennyire szeretnek.

EMMA Miért te csak a szexért tudsz szeretni?

GÁBOR Nem…

EMMA Azért szeretem, mert fantasztikus. Jólelkű, helyes, összepisilem magam a humorán, és nem mellesleg egy zseni. Lenyűgöz, ami az agyában folyik. Névnapomra szerzett nekem egy operát! Névnapomra!

GÁBOR Durva.

EMMA Beszarok, névnapra, ez azért mégis…

GÁBOR Igen, azt mi nem is tartjuk…

*Ismét pár pillanat kínos csend.*

EMMA És érte megteszem. Hülye kis gimis picsaként el akartam veszteni a szüzességemet, most meg megtaláltam.

GÁBOR *Szintén viccelve.* Igen, és milyen?

EMMA A szüzességem? Hát kérlek! A kanapé mögött volt, kicsit hámlott a teteje, és azt hiszem, még le is zsidózott.

*Nevetnek. Majd egymásra mosolyognak, elvesznek egymás tekintetében. A színpad fénye most már irányítottan csak rájuk szegeződik, a tér két széle teljesen sötét, így nem látszik, ahogy Sebi a*

*zongorához ül közben. Gábor és Emma egyre bódultabban nézik egymást.*

EMMA Nem vagy éhe…

GÁBOR Nem!

EMMA Zellert, vagy valamit…

GÁBOR Nem! Kösz… nem.

*Szinte erőtlenné válnak.*

EMMA A kanapé mögött.

GÁBOR Megkeresem!

*Hirtelen felcsendül zongorán az In the Hall of the Mountain King, amire Gábor és Emma*

*hevesen megcsókolják egymást, majd Gábor felpattan és 180 fokban megforgatja a kanapét,*

*miközben Emma leveszi a pólóját. Így a közönség nem látja őket. Feljön egy másik irányított*

*lámpa fénye is és látható lesz, hogy a dalt a zongoránál Sebi játssza az egészségügyi*

*szájmaszkban és a papírkoronában. A dal egyre gyorsabb (az aktus intenzivitását modellezi),*

*majd a tetőponton hirtelen véget ér, a színpad elsötétül. Újra feljönnek a fények, a kanapé ismét a*

*közönség felé van fordítva, rajta egy pokróc alatt Gábor és Emma.*

GÁBOR Olyan, mintha lenne valami. De hát mi lenne? Amikor semmi sincs.

EMMA Még mindig zavarban vagy?

GÁBOR Én folyamatosan zavarban vagyok, pizzafutárokkal sem merek beszélni telefonon.(*A pokróc alatt elkezdenek felöltözni.)* Be kell látnod, hogy ez akkor is fura.

EMMA Oké belátom. És most mi legyen, tépjük le a függönyöket?

GÁBOR Négyből kettő szerelemből.

EMMA Én szerelmes vagyok.

GÁBOR Mi?

EMMA Én szerelmes vagyok.

GÁBOR Tényl… de ho…

*Belép Sebi két nagy szatyorral, Emma odapattan és a nyakába ugrik.*

EMMA Szeretlek!

SEBI Én is szeretlek, de csak vécépapírt hoztam. *Gábornak.* Szia! *(Észreveszi, mi történt, amíg nem volt itthon, felderül az arca.)*Azta! Azta! Megvolt ugye?

GÁBOR *Zavarban.* Meg…

SEBI Nagyon köszönöm, Gábor! Tényleg! Köszönjük!

*Kezet fog Gáborral, majd érzi, hogy valami ragacsosba nyúlt, ijedten beletörli a kanapéba.*

*Gábor leginkább arra vágyik, hogy elnyelje a föld.*

SEBI Lemosakodom és összeütök valamit.

*Emma varázslatos hangulatban utána szökell.*

EMMA Megyek veled, Baba!

SEBI Gyere, Baba!

*Kimennek a színről, Gábor egyedül marad a kanapén. Nem tud mit kezdeni a helyzettel, teljesen tanácstalan.*

GÁBOR Hát én akkor most beszarok!

*Előveszi a diktafont, megnyomja, majd egyből kikapcsolja és ledobja a kanapéra, nem tudja eldönteni, mit csináljon, csak sétál a térben fel-alá. Zavarában átvesz egy másik inget, megágyaz, és egy kicsit tesz-vesz a térben, ezzel jelezvén az idő múlását. Belép Sebi, Gábornál elpattan valami.*

GÁBOR Nem, nem, nem, én ezt nem bírom tovább! Nem bírom!

SEBI Tíz percet lehettem bent maximum, mondtam, hogy foglalt.

GÁBOR Sebi, ez nekem nem megy, mondtam az elején, most meg már hetek teltek el! Ez sok, tényleg sok, a lakásodban élek, eszem a kajádat, hordom a ruháid, és dugom a barátnőd!

SEBI Ami mindenkinek rendben van így.

GÁBOR Nem! Nem, az elsőnél még rendben volt, az is fura volt, de legalább szex, olyan… olyan volt, mint az ejakuláció utáni pisilés, jól esik, jól esik, de valahol rohadt kellemetlen!

SEBI Ezt eddig nem mondtad. Azt hittem, élvezed.

GÁBOR Élvezem is. És ez a fura. Ezt… ezt nem tudom neked elmondani.

SEBI Kicsit furcsa a helyzet, de így alakult, most mindenki pánikol, mindenki feszült.

GÁBOR Te nem vagy az. Hogy lehet, hogy te mindig olyan nyugodt vagy, mint egy döglött hal?

SEBI Nem vagyok.

GÁBOR Mondjuk ja, libidó nélkül könnyű higgadtnak lenni!

SEBI Állj le!

GÁBOR Mint egy ivartalanított schnauzer!

SEBI Na jó, fejezd be, ne beszélj így velem, vagy tényleg pofán váglak! Higgadj le!

GÁBOR Jól van, ne haragudj.

SEBI Jó. Akkor mindjárt kész a palacsinta, Emma most keverte ki. Kösd le magad valamivel, ne engem baszogass. Az élet értelmével hogy haladsz?

GÁBOR Sehogy.

SEBI Akkor gondolkozz, fotózz le valami szart, aztán nyugodj le szépen a francba!

*Kimegy. Gábor duzzogva előveszi a diktafont, bekapcsolja, egy darabig gondolkodik, de megint nem jut eszébe semmi. Leteszi. Beszalad Emma egy kötényben, tetőtől talpig tésztásan, a kézfejétől a könyökéig egy tojássárgája folyik le, a másik kezében a tésztával teli keverőtál.*

EMMA Szedd le, szedd le, szedd le, szedd le!

GÁBOR Mi ez?

EMMA Tojás! Elszúrtam! Nincs több kezem, szedd le! *(Gábor kikapja Emma hóna alól a konyharuhát és leszedi vele a tojássárgáját.)* Fú. Kösz. Terítsetek, mindjárt kész!

*Kimegy. Gábor földbegyökerezett lábbal áll. Rápillant a tojásos konyharuhára, majd Emma felé.*

*Leül, kezébe veszi a diktafont, benyomja, de nem szól bele, csak üresbe forog a szalag. Itt*

*realizálja, hogy beleszeretett Emmába. Tátott szájjal, némán mered maga elé, az arcán*

*valamiféle rémület. Hirtelen belép Sebi egy hatalmas asztallal, ügyetlenül levágja a kanapén ülő*

*Gábor elé. Emma tányérokat, evőeszközöket, a palacsintákat és lekvárt hoz, Sebi segít neki*

*kipakolni, Gábor teljesen meg van illetődve. Sebiék ezután két széket hoznak be, és leülnek az*

*asztal mellé, Gábor a kanapén ülve kerül az asztalfőre. Elkezdik kenni és enni a palacsintákat.*

SEBI Jó, nekem van egy!

EMMA Na!

SEBI Meryl Streep és Robert Downey Jr.!

EMMA Oké! Meryl Streep a Mamma Miában Colin Firthel, Colin Firth az Igazából szerelemben Martin Freemannel, Martin Freeman a Hobbitban Ian Mckellennel, Ian Mckellen a III. Richárdban Robert Downey Jr.-al!

SEBI Betojok.

EMMA Ez könnyű, mondj egy nehezet!

SEBI Jól van, bazmeg, akkor Bruce Willis és… Kabos Gyula!

EMMA Jó. Kabos Gyula a Pesti mesében Turai Idával, Turai Ida a Szeleburdi vakációban Balázs Péterrel, Balázs Péter az új és szar Hyppolitban Koltai Róberttel, Koltai a Miniszter félrelépben Kernnel, Kern Schererrel a Sztracsatellában, Scherrer Mucsival mindenben, Mucsi a Suszter, szabó, baka, kémben Gary Oldmannel…

SEBI A francba!

EMMA Gary Oldman Bruce Willissel az Ötödik Elemben, kész passz!

SEBI *Gábornak.* Mondj már te is neki, mert mindjárt görcsöt kapok!

GÁBOR *Elmélázva.* Most nincs kedvem. Kicsit elbambultam.

SEBI Azt látom.

EMMA Na, légy szíves!

GÁBOR Jó, nem tom, Bud Spencer és Terence Hill.

EMMA De azok közös filmekben játszottak…

*Gábor idegesen felpattan.*

GÁBOR Jó, nem mindegy? Most csak ez jutott eszembe!

SEBI Oké, nyugi, bocsánat, hagyunk békében!

GÁBOR Nem, ne haragudjatok! Most egy kicsit egyedül kell lennem! Bocsánat!

*Kiviharzik. Sebi és Emma döbbenten néznek egymásra.*

SEBI Akkor Tom Cruise és Mácsai Pál!

EMMA Valami baja van, nem tűnt fel?

SEBI Feltűnt, de mit csináljak? Reggel óta ilyen. Mi volt éjszaka? Te voltál vele.

EMMA Semmi, ami szokott.

SEBI De mi?

EMMA Hát először csak csók, aztán háton, majd ő háton, majd megint én, most mondjam végig?

SEBI Végig? Miért, ez ilyen hosszú?

EMMA Hosszú, vagy nem tom, nem olyan hosszú.

SEBI És nem fáradtok el?

EMMA Nem, vagy néha, nem tudom.

SEBI Hm.

EMMA Meg kéne kérdezned, mi baja.

SEBI Mi baja, mi baja, művészember, az a baja, nem tud boldog lenni, viszolyog tőle.

EMMA És ha már nem talál vonzónak engem?

SEBI Ne idegesíts, miért ne találna vonzónak?

EMMA Mert ostoba vagyok, tehetségtelen, rusnya és dagadt…

SEBI Istenem, dehogy vagy…

EMMA És túl magas a rüsztöm!

SEBI Jaj, ezt meg ne kezdd el, ezt már a múltkor se értettem! Csodálatos vagy, ugyanúgy kíván, mint az elején.

EMMA Csak azért mondod, hogy jobban érezzem magam.

SEBI Persze, hogy azért, de attól még igazam van. Na, gyere ide! Baba! Gyere ide! *(Emma magát kelletve odaül Sebi ölébe, Sebi egy puszit nyom az arcára.)* Nagyon szeretlek. És ha akarod, ma este Gábor azt csinál veled, amit csak akarsz. Na! Menj, fess valamit, attól jobb kedved lesz!

EMMA Oké.

*Emma is megpuszilja Sebit, majd kiszáll az öléből, összeszedi a tányérokat és kiszalad. Sebi a székeket és az asztalt a zongora mellé tolja, majd leül a billentyűkhöz. Az ujjait ropogtatja, sóhajt kettőt, lehunyja a szemét, mintha valami nagyon finom, lassú, érzelmes dalba akarna kezdeni, majd hirtelen elkezdi játszani az Ouverture-t a Carmenből az eredetivel megegyező gyors tempóban. Ezalatt a színpadon lényegében egy montázs megy le, amiben Emma és Gábor együttléteit láthatjuk: Először Emma szalad be, sietve megfordítja a kanapét, majd kiszalad és a kezénél fogva behúzza Gábort, aki először mintha kelletné magát, de nem tud ellenállni Emmának, elolvad a tekintetétől, látszik, hogy halálosan szerelmes, és a szíve folyamatosan viaskodik a józan eszével. Végül beadja a derekát, ő maga csókolja meg hevesen Emmát és eltűnnek a kanapé mögött. Az egész jelenetsor burleszk szerű nagy mozdulatokkal megy, kicsit mintha gyorsítva is lenne. Amikor a dallam a kicsit lassabb részhez (verzéhez) ér, felkönyökölnek a kanapé háttámlájára arccal a közönség felé.*

GÁBOR Tudod, attól tartok, kezd a hatalmába keríteni valami, amitől eddig próbáltam tudatosan elzárni magam.

EMMA Semmiféle perverzióban nem veszek részt!

GÁBOR Nem, nem perverzió, én nem olyan vagyok.

EMMA Azért, ami a múlt héten felmerült, az nem volt semmi.

GÁBOR Na jó, ha már bioméhésznek öltözni perverzió, nem tudom, hová tart a szexualitás!

*Ismét a gyors refrén jön, amire Emma visszarántja Gábort a háttámla mögé. Egyszer a kanapé egyik végén Emma feje jelenik meg teljes gyönyöröket átélve, aztán a másik oldalon Gáboré döbbent izgalmat sugározva, majd ő is visszabújik. Ismét lassú verze következik, amire Gábor feláll a kanapéról és feszengve mászkálni kezd a szobában, Emma feltérdel, Gábort követi a tekintetével.*

EMMA Mi változott meg? Eddig minden rendben volt.

GÁBOR Emma, mi van, ha én többet akarok egyszer csak?

EMMA Az érzelemmentes szexnél? De hát férfi vagy.

GÁBOR De lelkem azért nekem is van, én is bele tudok szeretni… valakibe.

EMMA Már egy ideje nagyon megváltoztál.

GÁBOR Ugyan már, nem vehetted észre.

EMMA Dehogynem, ezt egy hete festettem az aurádról. *(Elővesz egy festményt a kanapé mögül. Teljesen fekete, csak néhány sötétszürke paca van rajta.)* Szerintem van különbség. Hasonlítsuk csak össze a másikkal!

*Feláll és ezt a képet is kiakasztja a falra a másik mellé.*

GÁBOR Ez nem az én aurám.

EMMA Dehogynem.

GÁBOR Nem, ezen még kecske sincs.

EMMA A szerelem csak a szex esetleges mellékhatása.

GÁBOR Ez gyönyörű, talán Shakespeare?

EMMA Na gyere!

GÁBOR És mi van, ha ez már a mellékhatás?

EMMA Gyere! Várlak! Ellen tudsz állni? *(Gábor vonakodik.)* Gábor! Ellenállsz?

*Gábor nem bírja tovább, odaveti magát Emma mellé, a zene ismét a gyors refrénhez ér, amire*

*Emma a kanapén fekve éli át a gyönyört, Gábor pedig az egyik sarkánál fogva körbe-körbe*

*forgatja gyorsan a kanapét. Amikor a zene véget ér, Sebi felpattan a zongorától és kimegy, Gábor*

*pedig a nézőtér felé néző állásban hagyja a kanapét és a forgatás lendületével kirohan a másik*

*oldalon. Emma egyedül marad a kanapén, nagyokat lélegzik, az arcán még üdvözült mosoly. Egy*

*ideig csak ül így, elégedetten.*

EMMA *Magának, sejtelmesen.* Varázsom van.

*Maga köré takarja a pokrócot, mintha egy tóga lenne és feláll. Színpadiasan mozog, amint saját*

*szórakoztatására előad egy kis párbeszédet:*

„Elnézést, kisasszony! Önben ugyebár e ház urát tisztelhetem!”

Oh nem, drága Lordom, nem uralkodom én senki felett.

„Pedig olybá tűnik, Mylady, ön oly megnyerően flangál föl s alá, akár királyi felség, vagy valaki, aki magasrangú politikussal hálásáról fotókat őriz, mik előnyös zsarolóhelyzetbe hozzák!”

Oh, nem, nem…

*Odalibben a zongorához, és a rajta pihenő papírkoronát először kézbe veszi és nézegeti, majd*

*szép óvatosan a fejére teszi.*

Nem mondanám, uram. Önt nyilván csalja mohó szeme. Előnyös helyzetem miatt miért sejt máris aljas ármánykodást?

„Kisasszony, mert, és megbocsátson e szavakért, akárhogy is nézzük, önben mégiscsak asszonyszív dobog.”

Jól látja! De e szív napról napra hevesebben dobog, s minden dobbanás nemesíti azt!

„Jól hallok? Tán csak nem szerelmes?”

*Elgondolkodik. A másik szobából lépteket hall, amire felvidul az arca. Boldogan a hang irányába*

*fordul. Sebi lép be, Emma mosolya csalódottan lekonyul.*

Ja? Te vagy?

SEBI Én, miért ki lennék?

EMMA Nem tudom. Nyilván te. Nyilván tudtam, hogy te jössz.

SEBI Azt hittem, Gáborral beszélgetsz.

EMMA Ja nem. Csak játszottam.*(Kedvetlenül leteszi a koronát.)* Nem gyakorolsz?

SEBI Most nem, mára megvagyok. Trónok harcát akartam nézni.

EMMA Nélkülem?

SEBI Nem, azért szólok.

EMMA Jupí!

*Boldogan kiszalad, Sebi mosolyogva utána. A másik oldalról lassan, szomorúan besétál Gábor,*

*mereven nézi a pontot, ahol az előbb a többiek kimentek. A szoba közepén megáll. Leül a*

*kanapéra, és újra előveszi a diktafont. Bekapcsolja, belebeszél.*

GÁBOR Beleszerettem Emmába. És ez fájdalmasabb, mint minden rémes vírus odakint, inkább köhögném fel véres darabokban a tüdőmet, minthogy ártsak bármelyiküknek is. Ki gondolta volna, hogy ilyen nehéz szex-rabszolgának lenni? És ki a fene akar szerelmesnek lenni ebben a világban? Amiben csak az tudná kicsit visszaadni a hitemet, ha látnék végre egyszer egy kigyúrt pasit egy kismellű nővel. Úgy tűnik, Kierkegaardnak igaza volt.

EMMA *A takarásból hallatszik ki a hangja.* Kierkegór! *(Gábor összerezzen, kikapcsolja a diktafont. Emma belép.)* Kierkegór.

GÁBOR Én…

EMMA Nem lehet.

GÁBOR *Elgondolkodva.* És miért nem? Ha? Mi a francért nem lehet? Kurvára szeretlek! Emma! Kurvára!

EMMA Tudod, hogy nem bírom az ilyen nyálas szöveget.

GÁBOR Nem csak az éjjeleket akarom veled tölteni! A nappalokat is! És én nem csak a két gyakorlás közti időt, hanem minden percet, minden rohadt pillanatot!

EMMA Csak azért mondod, mert együtt voltunk.

GÁBOR Nem csak azért!

EMMA De te nem szerethetsz engem!

GÁBOR Miért?

EMMA Mert én borzalmas vagyok! Hülyeségeket beszélek, bipoláris idegroncs vagyok…

GÁBOR Nem baj!

EMMA Én… én, ha nő egy millimétert a körmöm, azonnal lerágom…

GÁBOR Nem baj!

EMMA Filmnézés közben végig beszélek!

GÁBOR Nem baj!

EMMA De miért? Miért nem baj? Miért szeretsz engem? Ez mindent elront!

GÁBOR Ezért az összes szarért, minden kis hülyeségedért szeretlek!

EMMA Legszívesebb idehánynék a padlóra és belefeküdnék, hogy egy életre megundorodj tőlem!

GÁBOR Miért? Miért akarod ezt?

EMMA Mert én bármennyire is szeretnélek… nem szerethetlek. Nem szabad.

*Gábor már teljesen kikészült, tébolyultan mászkál a fejét fogva.*

GÁBOR Moziba menni, azt nem szabad! Meg villamoson kapaszkodni, meg uszodába menni, de ezt miért ne lenne szabad?

EMMA Na és mit csinálnánk? Összejövünk, a Sebit meg bezárjuk a kamrába, és néha becsúsztatunk neki egy szelet párizsit az ajtó alatt?

GÁBOR Gyere el velem! Menjünk innen el a francba!

EMMA Mi van?

GÁBOR Elmegyünk a Magdi nénihez, nagynéném, rózsadombi kertesházban, odamegyünk, megnyaljuk, meghal, és boldogan élünk a házban mindenkitől távol!

EMMA Te meghülyültél!

GÁBOR Igen, teljesen!

EMMA Ez a szöktetőterved? Rózsadomb?

GÁBOR Kuba lett volna, de kijárási tilalom van!

EMMA Ne legyél hülye, nem mehetek veled!

GÁBOR Miért?

EMMA Na miért? Kapcsolatgyilkos!

GÁBOR Na ne, ezt ne vágd a fejemhez! Te is érzel valamit irántam, kizárt, hogy nem!

EMMA Pedig nem!

GÁBOR Ezt egyszerűen nem, ezt képtelen vagyok elhinni!

EMMA Minden éjjel veled vagyok, az nem elég?

GÁBOR Nem! Nem elég! Mi vagyok én? Csak egy… farokdublőr? Az impotens pasid csatolmánya?

EMMA Aszexuális!

GÁBOR Tök mindegy!

EMMA Nem mindegy!

GÁBOR És akkor őt miért szereted? Ha? Én is legyek olyan, mint ő? Jó, olyan leszek, azt én is tudom! Én is tudok komolytalan, önirónikus poénkodással válaszolni mindenre! Ha nem jössz velem, felkötöm magam a húzódzkodó rudamra! Megmenekülésre nem lenne esély!

EMMA Fejezd be!

GÁBOR Vagy mi kell? A pilincka? Azon múlik? Jó, azt én is tudom!

*Odaugrik a zongorához, és elkezdi rajta ügyetlenül pötyögni a Für Elise-t, de az ötödik hangot*

*félreüti. Dühöng, újrakezdi, de ugyanott megint félreüt, dühösen lecsapja a zongora fedelét, de*

*rácsapja az ujjára. Ordít, mikor feláll, véres az ujja. Teljesen kiborulva lerogy a kanapéra.*

*Lehiggad. Emma lassan mellé ül, és egy kéznél lévő fehér rongyot gondosan Gábor ujja köré*

*csavar.*

GÁBOR Valahol ez elég. De *valahol* keveset vagyok.

EMMA Szeretnélek szeretni. De Sebit jobban szeretném. Ezért nem hagyhatom.

GÁBOR Semmi másnak nincs értelme már, csak hogy veled legyek.

EMMA Velem lehetsz.

GÁBOR De így kevés.

*Bánatos csend.*

EMMA Akkor most mi lesz?

GÁBOR Gondolom… el kell mennem.

EMMA Jó, tudom. De most mi lesz? Most, még ma este? Monopoly? Lehetsz te a kutyával.

*Szomorúan egymásra mosolyognak, Emma könnyezik is. Ismét az idő múlását jelzi Sebi belépése.*

*Gáborék felállnak a kanapéról, Gábor összeszedi a kamerás táskáját.*

SEBI Én nem tudom, miről beszélgettetek tegnap este, de ha az lett a vége, hogy menni akarsz, nem is akarom tudni.

GÁBOR Nem volt annyira rémes. A végére lett egy szállodám a Vermont Avenue-n.

EMMA Várj! *(Leakasztja a falról a két aurafestményt, és odaadja Gábornak.)* Ezeket vidd el. A tieid.

GÁBOR Köszi. És nagyon köszi, hogy itt lehettem. Meg az összes többit.

SEBI Vigyázz magadra!

EMMA Igen, nagyon!

GÁBOR Igyekszem. *(Felvesz egy maszkot, és a fejére teszi a papírkoronát.)* Hihetetlen, hogy végül mégis megfertőződtem.

SEBI Tessék?

GÁBOR Semmi.

SEBI Nem, csak a maszk miatt nem hallottam…

GÁBOR Semmi, nem fontos.

SEBI Hát jó. Minden jót, barátom!

*Kezet fognak. Emma csak áll, mint a sóbálvány. Gábor ránéz. Szavak nélkül búcsúznak el, majd Gábor kilép a színpad szélére és a közönség felé fordul, jelezvén, hogy elhagyta a lakást. Emma még mindig mereven áll, utána néz. Sebi elindul kifelé, de egyszer csak meglát valamit a földön, lehajol érte. Az ötven forintos érme az. Odafordul, amerre Gábor kiment, mintha vissza akarná adni neki, de rájön, hogy már elment. Odamegy a zongorához, felnyitja és megint berakja az érmét két húr közé, mint az elején. Leül és elkezdi játszani ugyanazt a dallamot. A történet szerint külön fizikai térben, de a színpadon egymás mellett álló Gábor és Emma bánatosan bámulnak előre. A dal végén még egy pár pillanatig megmerevedve áll a három szereplő, majd a fények kialszanak.*

*Sötét*

2020